ابراهيم عيسى

ابرهيم عيسى صحفى مصرى اتولد فى نوفمبر 1965، مؤسس جرنان الدستور . كاتب مجموعة كبيرة من الكتب و بيكتب فى عمود مخصوص كل يوم فى جرنال الدستور. مشهور انه بيتريق وبيسخر من الاوضاع السياسية فى مصر او فى العالم عموما. كان رئيس تحرير الجرنال لحد 5 اكتوبر 2010 لما مالك الجرنال الجديد السيد البدوى رئيس حزب الوفد الجديد اقاله بدون قول اسباب و كانت مفاجأةعملت ازمة فى الوسط الصحفى و حصل اعتصام من الصحفيين فى الجرنال و المعارضه بتقول ان كل دى خطة من الحكومة المصرية عشان يسكتوا المعارضة و يقضوا على جرنال الدستور اللى ليها شعبية كبيرة.فى كلام ان سبب اقالة عيسى انه كان مصمم انه ينشر مقالة كتبها الدكتور محمد البرادعى بيتكلم فيها عن حرب اكتوبر و اللى البلد فيه دلوقتى و اصرار السيد البدوى انها متنتشرش، بس فى كلام ان الموضوع كله متجهز من جهات عشان يدمروا جرنان الدستور

 بدايته 
اشتغل فى الاول فى مجلة روز اليوسف من وقت ما كان طالب فى سنة اولى فى كلية اعلام . كان بيقدم برنامج الفهرس اسبوعيا على قناة دريم و برنامج السياسيى اسمه على القهوة بشكل ساخر و كان بيقدم برنامج اسمه "نحن هنا" على قناة او تى فى O.TV. و كان بيقدم على قناة ((التحرير)) ابرهيم عيسى كمان عضو الهيئة الاستشارية بتاعة الشبكة العربية للمعلومات حقوق الانسان

 ابراهيم عيسى و السلطه 
بيعتبروه من اكثر الصحفيين المصريين نشيط و بيحتج علا اللى الحكومة بتعمله فى مصر، ونتيجة لكده اتقفل له ثلات جرايد كان رئيس تحريرها. واتصدرت واحدة من روايته وهى (مقتل الرجل الكبير)

اتحول للمحكمة بعد كتابة و نشر مقال عن صحة الرئيس مبارك , جه فى وقت تترد فى اشاعات عن تدهور حالة الرئيس المصرى و فى 26 يونيه 2006 حكم عليه بالسجن لمدة سنة وكفالة 10 الاف جنيه، غير أن محكمة الاستئناف خففت الحكم الى غرامة توصل الى 4000 دولار

اتعرض لمحاكمات على ايد اجهزة الامن و اتهموه انه بينشر أخبار مش حقيقية عن صحة رئيس الجمهورية، و فى يوم 13 سبتمبر 2007 طلع حكم ضده بالسجن سنة، وتمت اعادة محاكمته فى دايرة تانية و اللى اعلنت فى 28 سبتمبر 2008 حكمها عليه بالحبس لمدة شهرين، و كان الحكم واجب النفاذ فسلم نفسه للبوليس فى نفس اليوم، لكن الرئيس حسنى مبارك أصدر قرار جمهورى بالعفو عنه فى 6 اكتوبر 2008. كانت الكتير من المثقفين المصرين و المعارضين و جمعيات حقوق الانسان فى مصر و فى العالم تعاطفت مع قضية ابراهيم عيسى و اعلنوا ان ابرهيم لو اتسجن حيبقى سجين راى وتعبير

 حكايته مع الدستور 
ظهر جرنان الدستور لاول مرة فى ديسمبر 1995 بتصريح من قبرص و كان الجرنال مفاجأه كبيره , عشان فكرته كانت مبتكرةو جديدة على الشغل الصحفى و النشر , و كان بيهاجم الحكومه المصريه و هاجم مسئولين و ينتقد سياسيتها جامد و نشر اخبار عن قضايا فساد كتير . فضل الجرنان شغال سنين و بعدين اتقفل عشان نشر بيان لواحده من الجماعات الاسلاميه وقت موجة التطرف و الارهاب ، اعتبرت وزارة الاعلام الكلام ده مش مقبول و قفلت الجرنان

رجعت الجرنال تانى سنة 2004 بشكل اسبوعى تتوزع يوم الاربع ,وكان رئيس تحريرها برضه ، بعدين فى 2007 بدئت الدستور بشكل يومى بعد ما لقت نجاح كبير

 جوايز 
 جايزة جبران توينى سنة 2008، اللى بيديها الاتحاد العالمى للصحف (WAN)كل سنة تكريم لرئيس تحرير او صحفى فى الشرق الاوسط

 كتبه و روايته 
 "افكار مهددة بالقتل"
 "عمائم و خناجر"
 "مقتل الرجل الكبير"
 "كتابي: عن مبارك وعصره ومصره"
 "مريم التجلى الاخير"
 "صار بعيداً"
 "تاريخ المستقبل"
 الاسلام الديموقراطى
 رجال بعد الرسول
 أشباح وطنية
 عند اقوال اخرى
 اذهب الى فرعون
 دم على نهد
 تاريخ المستقبل
 المقالات الغزاوية

و فى كتب تانية غير دول..

 مصادر 

 لينكات برانيه  





تصنيف:متعلمين فى جامعة القاهره
تصنيف:ليبراليين مصريين
تصنيف:صحفيين مصريين
تصنيف:اعلاميين مصريين
تصنيف:منايفه
تصنيف:ناس من قويسنا
تصنيف:مصريين مع ثورة 25 يناير